Komisijas atzinums

par priekšlikumu Eiropas Parlamenta un Padomes Regulai par to, lai nodotu Eiropas Savienības Vispārējai tiesai kompetenci pirmajā instancē izskatīt domstarpības starp Savienību un tās darbiniekiem

***

Ņemot vērā Līgumu par Eiropas Savienības darbību un jo īpaši tā 257. panta pirmo daļu un 281. panta otro daļu,

(1)Eiropas Savienības Tiesa ar 2015. gada 17. novembra lūgumu ierosināja likumdevējam pieņemt regulu par Civildienesta tiesas (CDT) darbības pārtraukšanu un nodot Vispārējai tiesai Savienības civildienesta strīdu izskatīšanu.

(2)Šis priekšlikums ir papildinājums, kas nepieciešams Vispārējās tiesas reformai, par kuru Savienības likumdevējs nesen pieņēma lēmumu, lai sniegtu atbildi uz strīdu skaita palielināšanos šajā tiesā. Eiropas Parlaments un Padome, pieņemot 2015. gada 16. decembra Regulu (ES, Euratom) 2015/2422, izvēlējās pakāpeniski palielināt Vispārējās tiesas tiesnešu skaitu, lai līdz 2019. gadam sasniegtu mērķi – divi tiesneši no dalībvalsts, jo īpaši no 2016. gada 1. septembra iekļaujot šajā tiesā septiņus CDT tiesnešus.

(3)Komisija pilnībā atbalstīja Tiesas sākotnējos lūgumus par Vispārējās tiesas tiesnešu skaita palielināšanu. Šīs nostājas pamatojumi tika sīki izklāstīti atzinumā, ko Komisija sniegusi 2011. gada 30. septembrī (COM(2011)596). Pēc tam Komisija atbalstīja likumdevēja pieņemto risinājumu, proti, Vispārējās tiesas tiesnešu skaita pakāpenisku dubultošanu, jo īpaši izmantojot Civildienesta tiesas tiesnešu amata vietu pārnešanu.

(4)Ņemot vērā šos apstākļus, šis priekšlikums gūst pilnīgu Komisijas atbalstu, ciktāl tas ļauj īstenot reformas otro posmu un tādējādi uzticīgi atspoguļo likumdevēja jau izdarītās izvēles.

(5)Turklāt Komisija izsaka tikai divus papildu komentārus.

(6)Pirmais komentārs ir par procesuālo kārtību attiecībā uz Vispārējai tiesai nodotajām lietām.





(7)Papildus principam par Civildienesta tiesas darbības izbeigšanu no 2016. gada 1. septembra, kā arī par Civildienesta tiesā šajā datumā izskatīšanā esošo lietu nodošanu Vispārējai tiesai, priekšlikums ietver pagaidu noteikumus minētās nodošanas kārtības nodrošināšanai. Jo īpaši ir paredzēts, ka lietas, kuras būs izskatīšanā CDT 2016. gada 31. augustā, tiks nodotas tādā stāvoklī, kādā tās būs šajā datumā.

(8)Tiesas priekšlikuma un pievienotā paskaidrojumu raksta vispārējs lasījums šķietami norāda, ka tādā veidā nodotās lietas no to nodošanas datuma regulēs Vispārējās tiesas reglamenta noteikumi, kas tajā brīdī būs grozīti.

(9)Šajā sakarībā Komisija uzskata, ka juridiskās noteiktības labad būtu lietderīgi, ja šī regula ietvertu noteikumu, kas skaidri apstiprina Vispārējās tiesas reglamenta piemērošanu šīm lietām. Turklāt attiecībā uz grozījumiem Vispārējās tiesas reglamentā, kas būs vajadzīgi, lai ņemtu vērā civildienesta domstarpību nodošanu, Komisija jau tagad vēlas norādīt, cik lielu nozīmi tā piešķir tam, lai Vispārējā tiesa savā reglamentā ietvertu noteikumus, kas ir specifiski civildienesta strīdiem un kas šobrīd ir ietverti CDT reglamentā, jo īpaši tā 108. un 109. pantā.

(10)Otrs Komisijas komentārs attiecas uz Vispārējās tiesas iekšējo organizāciju, kad būs īstenota tiesnešu skaita palielināšana. Vispārējā tiesā no 2016. gada 1. septembra būtu jābūt 47 locekļiem. Ir skaidrs, ka Vispārējās tiesas darbības veids būs pamatīgi jāgroza, lai risinātu šo jauno situāciju. No vienas puses, šī skaita palielināšana varētu būt Vispārējai tiesai iespēja uzticēt lielāku skaitu lietu lielākiem veidojumiem (piecu tiesnešu palātas, pat virspalāta), ņemot vērā to nozīmīgumu. Tas nodrošinātu paplašinātās Vispārējās tiesas judikatūras saskaņotību un kvalitāti un ļautu izvairīties no Tiesā iesniegto apelācijas sūdzību skaita palielināšanās. No otras puses, jaunā situācija varētu ierosināt pārdomas par iespējām pielāgot noteikumus un praksi, kas regulē lietu piešķiršanu, izveidojot tematisku sinerģiju, jo īpaši, ņemot vērā lietu materiālo saistību, vienlaikus saglabājot minēto noteikumu un prakses pielāgošanās

elastīgumu, kas nepieciešams jaunu strīdu gadījumā.

(11)Visbeidzot, Komisija lūdz likumdevēju pieņemt Tiesas priekšlikumu pēc iespējas ātrāk. Papildus jau minētajam 2016. gada 1. septembra termiņam Komisija norāda, ka pēc tiesību akta pieņemšanas būs nepieciešams izdarīt vajadzīgos pielāgojumus Vispārējās tiesas reglamentā, kā arī jāveic jauno tiesnešu iecelšana un Vispārējās tiesas iekšēja reorganizācija. Tikai tad tiesa būs beidzot gatava, lai apņēmīgi ķertos pie neizskatīto lietu skaita samazināšanas.

* * *